**Ομιλία Μαθητριών στην Κατασκηνωτική Γιορτή Μαθητριών στην Ποταμίτισσα, 28 Ιουλίου 2019**

Σεβαστοί πατέρες,

Αγαπητοί γονείς,

Φίλοι και φίλες.

Σας καλωσορίζουμε και φέτος στο σπίτι μας. Νιώθουμε όλοι μας ιδιαίτερη ευγνωμοσύνη που για ακόμα μια χρονιά έχουμε την ευκαιρία να βρισκόμαστε σε ένα τόσο ευλογημένο τόπο. Η κατασκήνωση αποτελεί πλέον για μας πυξίδα αφού στο τέλος κάθε χρονιάς μπορούμε μαζί να επαναπροσδιορίσουμε την πορεία μας και να αποκτήσουμε τα κατάλληλα εφόδια για τη νέα χρονιά.

Η φετινή μας κατασκήνωση φέρει το όνομα «Αναστοχασμών ιριδισμοί». Ο Χριστός μας φωτίζει όλους. Χρειάζεται όμως να είμαστε δεκτικοί. Δεκτικές λοιπόν η πρώτη ομάδα. Ωστόσο όχι μόνο δεκτικές αλλά και δοτικές. Αφού πάρουμε, θα προσφέρουμε στους άλλους. Το όνομα της δεύτερης ομάδας Δοτικές. Όταν ακολουθούμε το δρόμο του Χριστού και τον έχουμε στο πλευρό μας, θα νιώθουμε και θα είμαστε ισχυροί. Η τρίτη ομάδα Ισχυρές. Ο αγώνας αυτός χρειάζεται ειλικρίνεια. Να είμαστε ο εαυτός μας. Αυθεντικές επομένως η τέταρτη ομάδα. Χωρίς αμφιβολία όλες μας κάποτε θα φτάσουμε στον ουρανό. Το όνομα της πέμπτης ομάδας Ουράνιες. Στον αγώνα αυτό δεν χωρούν συμβιβασμοί. Ασυμβίβαστες λοιπόν οι φοιτήτριες. Μαζί μας και οι Χαρούμενες, η ομάδα των φιλοξενουμένων, που απαρτίζεται από κοπέλες από τη Ρωσία, Λευκορωσία, Λιθουανία και Πολωνία.

Θα ήταν παράλειψη να μην αναφερθούμε στους αφανείς ήρωες της κατασκήνωσης, στις κυρίες της κουζίνας, που με τόση αγάπη ετοιμάζουν καθημερινά νόστιμα εδέσματα, καθώς και στην ομάδα των ανδρών η οποία βοηθά στις δύσκολες δουλειές.

Όλα αυτά δεν θα μπορούσαν να πραγματοποιηθούν χωρίς τους πνευματικούς μας πατέρες που μας στηρίζουν και μας καθοδηγούν στον πνευματικό μας αγώνα. Τον πατέρα Γεώργιο που λόγοι υγείας τον κρατούν μακριά μας καθώς και τον πατέρα Μιχαήλ. Σημαντική επίσης είναι η βοήθεια και των άλλων πατέρων της ενορίας μας που θυσιάζουν χρόνο για μας.

Εδώ μας δίνεται η ευκαιρία να συνδεθούμε περισσότερο με το Θεό. Οι ομαδικές συζητήσεις, τα πρωινά αναγνώσματα, η πρωινή και η βραδινή προσευχή, τα ομαδικά παιχνίδια, τα τραγούδια και ο χορός στην τραπεζαρία γεμίζουν τις φαρέτρες μας.

Ευχαριστούμε λοιπόν το Θεό γι’ αυτό το μεγάλο δώρο της αγάπης του το οποίο μας δίνει μια μικρή γεύση από παράδεισο.